Sud Tirôl: vitorie de SVP, ma e cres la diestre
Lis elezions aministrativis in provincie di Bolzan a àn tornât a dâ al partît storic sudtirolês, la SVP (Südtiroler Volkspartei), la maiorance dai conseîrs elets, ven a dî 18 su 35. Ta cheste maniere il president in scjadince, Luis Durnwalder, in carghe bielzà dal 1989, al larà indenant a guviernâ inmò par une legjislature. Cundut achel, la SVP e à pierdût la maiorance assolude dai consens, passant dal 55,6% des aministrativis dal 2003 al 48,1% di cumò. La plui part dai vôts pierdûts di cheste formazion politiche a son passâts al partît Die Freiheitlichen, partît di diestre cun leams fuarts cu la analighe formazion austriache, che al è stât votât dal 14,3% dai eletôrs passant dai 2 elets dal 2003 ai 5 dal dì di vuê. Al tierç puest par numar di vôts, cul 8,3%, si cjate il prin partît talian, o sei il Popolo della Libertà che al oten cussì 3 conseîrs. Cun doi elets parom si àn po il Partît Democratic (6% dai vôts), i Verts – Listis Civichis (5,8%), e la Süd-Tiroler Freiheit (4,9%), che e domande un referendum par tornâ cu la Austrie. A completâ il cuadri dai elets o cjatìn, cuntun conseîr ognidun, la Union für Südtirol (2,3%), la Leghe Nord (2,1%) e Unitalia (1,9%), coalizion de estreme diestre taliane. Lis formazions di stamp autonomist o nazionalist sudtirolês a cjapin in dut 26 dai 35 conseîrs disponibii. La liste Ladins Dolomites si è fermade al 1,1% dai vôts e no à rivât a jentrâ in Consei provinciâl. Intai Comuns ladins dal Sud Tirôl e je rivade cuasi pardut disore dal 15%, cun pontis dal 27,6% a S. Martin e dal 20,3% a Badia.
Font: Provincie di Bolzan, 27/10/08; Món Divers, 27/10/08; Nationalia, 27/10/08
fur_Latn fur_Latn fur_Latn